ออมสินล็อกกู้ เงินซอฟต์โลน เทให้รายย่อย
ออมสินขยายวงเงินซอฟต์โลนช่วยเหลือเอสเอ็มอี รอบนี้ล็อกให้รายเล็ก
18 ธ.ค. 2558

ออมสินขยายวงเงินซอฟต์โลนช่วยเหลือเอสเอ็มอี รอบนี้ล็อกให้รายเล็ก
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ในสัปดาห์หน้ากระทรวงการคลังจะเสนอขยายวงเงินสินเชื่อดอกเบี้ยต่ำให้กับผู้ประกอบการเอสเอ็มอี หรือซอฟต์โลน เพิ่มอีก 5 หมื่นล้านบาท ให้คณะรัฐมนตรี (ครม.) เห็นชอบ โดยกระทรวงการคลังได้สั่งปรับเงื่อนไขให้ลดวงเงินปล่อยกู้สูงสุดจาก 50 ล้านบาท ลงมาเหลือ 10-15 ล้านบาท เพื่อให้เงินซอฟต์โลนกระจายถึงผู้ประกอบการรายเล็กมากขึ้น
“คาดว่าจะคงเงื่อนไขเดิม เช่น การปล่อยกู้เพื่อขยายกิจการ หรือการกู้เพื่อไปลงทุนในกิจการที่ส่งเสริมการท่องเที่ยว และห้ามรีไฟแนนซ์ลูกหนี้ตัวเอง คาดว่าจะสามารถเปิดให้ผู้ประกอบการยื่นเรื่องขอสินเชื่อได้ในต้นปี 2559” นายชาติชาย กล่าว
ทั้งนี้ หลังจากที่ ครม.อนุมัติให้ขยายโครงการแล้ว ธนาคารต้องนำเรื่องเข้าอนุมัติในที่ประชุมคณะกรรมการธนาคารในปลายเดือนนี้ จึงจะสามารถเปิดให้ผู้ประกอบการยื่นเรื่องขอสินเชื่อได้ในต้นปี 2559 และคาดว่าจะปล่อยกู้หมดทั้ง 5 หมื่นล้านบาท ภายใน 1 เดือน เนื่องจากขณะนี้ยังมีความต้องการสินเชื่อดังกล่าวของผู้ประกอบการอยู่ที่ธนาคารพาณิชย์ และสถาบันการเงินเฉพาะกิจของรัฐอีกจำนวนมาก
สำหรับยอดปล่อยกู้ซอฟต์โลน 1 แสนล้านบาทแรกที่ปิดโครงการไปแล้วพบว่า มีผู้ประกอบการรายย่อยที่ได้อนุมัติสินเชื่อวงเงินไม่เกิน 10 ล้านบาท คิดเป็นสัดส่วน 30% ผู้ประกอบการที่ได้สินเชื่อตั้งแต่ 10-30 ล้านบาท คิดเป็นสัดส่วน 30% และผู้ประกอบการที่ได้รับอนุมัติสินเชื่อ 30-50 ล้านบาท คิดเป็นสัดส่วนสินเชื่อ 30% เฉลี่ยมีผู้ประกอบการที่ได้รับสินเชื่อในโครงการนี้กว่า 1.5 หมื่นราย คิดเป็นวงเงินกู้เฉลี่ยต่อรายที่ 8 ล้านบาท
“ทาง กรอ.และสมาคมธนาคารไทยท้วงติงมาว่ายังมีเอสเอ็มอีต้องการสินเชื่ออีก 1 แสนล้านบาท แต่ทางรัฐบาลคงจะจัดเพิ่มอีกแค่ 5 หมื่นล้านบาทก่อน ซึ่งกระทรวงการคลังอยากให้กระจายสินเชื่อซอฟต์โลน ก็คงต้องปรับเพดานปล่อยกู้ต่อรายเหลือ 10-15 ล้านบาท จากเดิมให้กู้ได้สูงสุดถึง 50 ล้านบาท แต่ทั้งหมดต้องรอว่าเมื่อเข้า ครม.แล้ว ผลจะออกมาเป็นอย่างไร” นายชาติชาย กล่าว